“สธ.” เผยไทยติดเชื้อ “โควิด” เพิ่ม 1,583 คน เสียชีวิต 15 ป่วยสะสม 65,153 ราย
กรมควบคุมโรค กระทรวงสาธารณสุข เผยไทยติดเชื้อ “โควิด” เพิ่มวันนี้ 1,583 คน เสียชีวิต 15 ราย ป่วยสะสม 65,153 ราย
30 เม.ย. 2564

ผู้สื่อข่าวรายงานว่า กรมควบคุมโรค กระทรวงสาธารณสุข (สธ.) รายงานสถานการณ์การแพร่ระบาดของโรคโควิด-19 ในประเทศไทย ว่า เบื้องต้นวันนี้พบผู้ติดเชื้อโควิด-19 รายใหม่ จำนวน 1,583 ราย เสียชีวิตเพิ่มอีก 15 คน ทำให้มียอดผู้ป่วยยืนยันสะสมอยู่ที่ 65,153 ราย และมีผู้เสียชีวิตสะสม 203 ราย
ขณะที่ ศูนย์ปฏิบัติการโควิด-19 จังหวัดชลบุรี รายงานสถานการณ์การระบาดของไวรัสโควิด-19 ในจังหวัดชลบุรี ข้อมูล ณ วันที่ 30 เม.ย. 64 เวลา 06.30 น. มีผู้ติดเชื้อรายใหม่ 151 ราย เพิ่มจาก 112 รายวานนี้ และมีผู้เสียชีวิตเพิ่ม 2 ราย
สำหรับผู้ติดเชื้อใหม่ มาจาก
1.ผู้สัมผัสผู้ป่วยยืนยันจากสถานบันเทิงในจังหวัดชลบุรี จำนวน 8 ราย
2.ผู้สัมผัสผู้ป่วยยืนยันจากวงสังสรรค์ และเดินทางไปต่างจังหวัด จำนวน 13 ราย
3.ผู้สัมผัสผู้ป่วยยืนยันจากสถานประกอบการ 2 ราย
4.ผู้สัมผัสผู้ป่วยยืนยันซึ่งเป็นบุคคลในครอบครัว 9 ราย
5.บุคลากรทางการแพทย์ 1 ราย
6.ผู้สัมผัสผู้ป่วยยืนยัน ซึ่งอยู่ระหว่างสอบสวนโรค 53 ราย
7.อยู่ระหว่างการสอบสวนโรค 65 ราย
โดยวันนี้มีการค้นหาผู้สัมผัสทั้งหมดจำนวน 163 ราย และค้นหาเชิงรุกอีกจำนวน 1,185 ราย (อยู่ระหว่างการรอผลตรวจ)
ขณะที่ยอดสะสมผู้ติดเชื้อระลอกใหม่ เม.ย.64 อยู่ที่ 2,416 ราย ยังรักษาตัวอยู่ใน รพ.อีก 1,651 ราย หายป่วยแล้ว 761 ราย รวมเสียชีวิตสะสม 4 ราย
 